Author: Csöböková, Silvia
Company: SC

Predkladacia správa
Ministerstvo dopravy a výstavby Slovenskej republiky vypracovalo návrh nariadenia vlády Slovenskej republiky o technickej spôsobilosti plavidiel prevádzkovaných na vnútrozemských vodných cestách (ďalej len „návrh nariadenia vlády“) na základe Plánu legislatívnych úloh vlády SR na rok 2018 a úlohy B.3. z uznesenia vlády SR č. 124/2017. 

Predkladaný návrh nariadenia vlády má za cieľ harmonizovať vnútroštátne právo s právom Európskej únie v oblasti technickej spôsobilosti plavidiel vnútrozemskej plavby transpozíciou smernice Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES. 
Smernica (EÚ) 2016/1629 zrušuje smernicu 2006/87/ES z dôvodu jej precizovania a doplnenia o tri nové aspekty v oblasti technickej spôsobilosti plavidiel vnútrozemskej plavby. Tieto nové aspekty sú transponované do predkladaného návrhu nariadenia vlády.
Prvým aspektom je zjednotenie účinnosti technických požiadaviek na plavidlá vnútrozemskej plavby pri rozdielnych právnych rámcoch a časových rámcoch rozhodovacích postupov, a tým zachovanie rovnocennosti lodných osvedčení EÚ pre plavidlá vnútrozemskej plavby vydaných podľa smernice (EÚ) 2016/1629 s osvedčeniami vydanými podľa článku 22 Revidovaného dohovoru pre plavbu na Rýne. Tým sa odstráni právna neistota, čo má pozitívny vplyv aj na bezpečnosť plavby.
Druhým aspektom je, aby sa odkazovalo na technické normy v oblasti vnútrozemskej plavby, za vypracovanie ktorých je zodpovedný Európsky výbor na vypracovanie noriem v oblasti vnútrozemskej plavby (ďalej len „CESNI“). CESNI funguje pod záštitou Ústrednej komisie pre plavbu na Rýne a je otvorený pre expertov zo všetkých členských štátov a pozorovateľov z nečlenských štátov EÚ, ktorí sú však členmi Dunajskej komisie alebo Ústrednej komisie pre plavbu na Rýne. Cieľom je zaistiť vysokú úroveň bezpečnosti a efektívnosti vnútrozemskej plavby, zachovanie rovnocennosti lodných osvedčení vo vnútrozemskej plavbe a zohľadnenie vedeckého a technického pokroku a ďalšieho vývoja v odvetví vodnej dopravy cez odkaz na platnú európsku normu ustanovujúcu technické požiadavky na plavidlá vnútrozemskej plavby (norma ES-TRIN). 
Posledným, tretím aspektom je, že sa v Európskej databáze trupov lodí budú uvádzať rozšírené informácie o plavidlách vnútrozemskej plavby, ktoré budú využívať príslušné orgány. Európska databáza trupov lodí bude najmä poskytovať možnosť overiť históriu všetkých nevybavených žiadostí o udelenie lodného osvedčenia EÚ a informácie o všetkých platných lodných osvedčeniach EÚ, ktoré sa pre dané plavidlá už vydali. 

Návrh nariadenia vlády nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, informatizáciu spoločnosti, ani vplyvy na služby verejnej správy pre občana. Návrh nariadenia vlády preto nebol predmetom predbežného pripomienkového konania.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol predmetom medzirezortného pripomienkového konania, ktorého výsledky sú uvedené v samostatnej prílohe. K návrhu nariadenia vlády bola zaslaná jedna zásadná pripomienka, ktorá bola s predkladateľom (ÚNMS SR) prerokovaná a rozpor bol odstránený. Návrh nariadenia vlády sa predkladá na rokovanie vlády Slovenskej republiky bez rozporov.

Navrhuje sa dátum účinnosti 7. októbra 2018 v súlade s čl. 37 ods. 1 smernice (EÚ)                            č. 2016/1629.